ശത്രുത വെടിയാമെങ്കില് ദക്ഷിണകൊറിയയുമായി ചര്ച്ച: കിമ്മിന്റെ സഹോദരി സീയൂള്: ദക്ഷിണകൊറിയ ശത്രുതാ മനോഭാവം അവസാനിപ്പിക്കാമെങ്കില് കൊറിയകള്ക്കിടയില് സാങ്കേതികമായി തുടരുന്ന യുദ്ധം അവസാനിപ്പിക്കുന്നതിനു ചര്ച്ചയ്ക്കു സന്നദ്ധമാണെന്ന് ഉത്തരകൊറിയന് നേതാവ് കിം ജോംഗ് ഉന്നിന്റെ സഹോദരി കിം യോ ജോംഗ് പറഞ്ഞു. ദക്ഷിണകൊറിയന് പ്രസിഡന്റ് മൂണ് ജേ ഇന്നിന്റെ ആഹ്വാനത്തോടു പ്രതികരിക്കുകയായിരുന്നു ഇവര്.കൊറിയകളെ ഉത്തര, ദക്ഷിണ രാജ്യങ്ങളായി വിഭജിച്ച 1950 53 കാലഘട്ടത്തിലെ യുദ്ധം ഇരുകൂട്ടരും വെടിനിര്ത്തി അവസാനിപ്പിക്കുകയായിരുന്നു. യുദ്ധം അവസാനിച്ചുവെന്ന ഔദ്യോഗിക പ്രഖ്യാപനം ഉണ്ടായിട്ടില്ല. അതിനാല് ഇരുരാജ്യങ്ങളും സാങ്കേതികമായി ഇപ്പോഴും യുദ്ധത്തിലാണ്. യുദ്ധാവസാന പ്രഖ്യാപനത്തിന് ഉത്തരകൊറിയ തയാറാകണമെന്നാണു ദക്ഷിണകൊറിയന് പ്രസിഡന്റ് മൂണ് ജേ ഇന് കഴിഞ്ഞദിവസം അഭ്യര്ഥിച്ചത്. ദക്ഷിണകൊറിയയെ പിന്തുണയ്ക്കുന്ന അമേരിക്കയും ഉത്തരകൊറിയയെ സഹായിക്കുന്ന ചൈനയും ഇതിന് ഇടപെടണമെന്നും ആവശ്യപ്പെട്ടു. ആഹ്വാനം ഉത്തരകൊറിയന് നേതാക്കള് നേരത്തേ തള്ളിയിരുന്നു. ഇന്നലെ കിമ്മിന്റെ സഹോദരി ചില ഉപാധികളുമായി രംഗത്തു വരികയായിരുന്നു. ഉത്തരകൊറിയയോടു ദക്ഷിണകൊറിയ കാട്ടുന്ന ശത്രുതാ മനോഭാവം, ഇരട്ടനയം, അടിസ്ഥാനമില്ലാത്ത മുന്വിധി തുടങ്ങിയവ ഒഴിവാക്കാമെങ്കില് മുഖത്തോടു മുഖം നോക്കി ചര്ച്ചയ്ക്കു സാധ്യതയുണ്ടെന്നാണ് അവര് പറഞ്ഞത്. മുന് യുഎസ് പ്രസിഡന്റ് ഡോണള്ഡ് ട്രംപിന്റെ കാലത്ത് ഉത്തരദക്ഷിണകൊറിയകള് തമ്മില് ബന്ധം മെച്ചപ്പെടുത്താനുള്ള നീക്കങ്ങള് സജീവമായിരുന്നെങ്കിലും കാര്യമായ ഫലമുണ്ടായില്ല.